Document ID: 32003D0831

Komission päätös,
tehty 20 päivänä marraskuuta 2003,
päätösten 2001/881/EY ja 2002/459/EY muuttamisesta rajatarkastusasemien luetteloon tehtävien muutosten ja lisäysten osalta
(tiedoksiannettu numerolla K(2003) 4234)
(ETA:n kannalta merkityksellinen teksti)
(2003/831/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(1) ja erityisesti sen 6 artiklan 2 kohdan,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(2) ja erityisesti sen 6 artiklan 4 kohdan,
sekä katsoo seuraavaa:
(1) Komission päätöksellä 2001/881/EY(3) hyväksytty luettelo rajatarkastusasemista, joilla voidaan tehdä eläinlääkärintarkastuksia kolmansista maista tuleville eläville eläimille ja eläintuotteille, sisältää kaikkien rajatarkastusasemien ANIMO-yksikkönumerot; tämä luettelo olisi saatettava ajan tasalle, jotta huomioon voidaan ottaa erityisesti tiettyjen jäsenvaltioiden muuttunut tilanne ja yhteisön tarkastukset.
(2) Yhteisön tarkastuksista saatujen tyydyttävien tulosten johdosta luetteloon olisi lisättävä uusiksi rajatarkastusasemiksi Châteauroux-Déols (Ranska) sekä Kolding ja Skagen (Tanska).
(3) Komission ja Alankomaiden välisen keskustelun tuloksena olisi otettava käyttöön uusi alaviite Amsterdamin lentokenttää Schipholia varten, jotta voidaan selkeyttää tilannetta elävien eläinten tuonnin osalta kyseisellä lentokentällä.
(4) Lisäksi muutamien muiden jo hyväksyttyjen rajatarkastusasemien osalta olisi saatettava ajan tasalle joitakin alaviitteitä ja luettelointitietoja, jotka koskevat luokkia ja tarkastuskeskuksia.
(5) Komission päätökseen 2002/459/EY(4) sisältyvä ANIMO-yksiköiden luettelo, joka sisältää kaikkien yhteisön rajatarkastusasemien ANIMO-yksikkönumerot, olisi myös saatettava ajan tasalle, jotta mahdolliset muutokset voidaan ottaa huomioon ja luettelo olisi samanlainen kuin päätöksessä 2001/881/EY oleva luettelo.
(6) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2001/881/EY liite tämän päätöksen liitteellä I.
2 artikla
Muutetaan päätöksen 2002/459/EY liite tämän päätöksen liitteen II mukaisesti.
3 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä marraskuuta 2003.

Labels: 17
5
10
3
6
12